**Ministru kabineta noteikumu projekta**

**„Traktortehnikas un tās piekabju pārbūves noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Normatīvā akta projekts ir sagatavots, pamatojoties uz Ceļu satiksmes likuma 15.panta sesto daļu.  Ceļu satiksmes likuma 15.panta sestā daļa paredz, ka traktortehnikas un tās piekabju pārbūves veikšanas kārtību, prasības attiecībā uz transportlīdzekļu konstrukciju un aprīkojumu pēc pārbūves, kā arī kārtību, kādā saņemams atzinums par pārbūvētā transportlīdzekļa atbilstību satiksmes drošības un tehnisko normatīvu prasībām, nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban traktortehnikas un to piekabju pārbūves prasības nosaka Ministru kabineta 2006.gada 28.marta noteikumi Nr.245 „Traktortehnikas un tās piekabju pārbūves noteikumi” (turpmāk – noteikumi Nr.245). Noteikumi Nr.245 ir novecojuši, un tajos nepieciešami būtiski grozījumi.  Saskaņā ar Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktu grozījumu noteikumu projektu nesagatavo, ja tā normu apjoms pārsniedz pusi no spēkā esošo noteikumu normu apjoma. Šādā gadījumā jāsagatavo jauns noteikumu projekts.  Noteikumu projekts pilnveido noteikumos Nr.245 noteikto kārtību, jo traktortehnikas pārbūves prasības ir sarežģīti izpildāmas. Noteikumu projekts vienkāršo pārbūves saskaņošanu, dodot iespēju vienkāršākos pirmās kategorijas pārbūves gadījumos pārbūvi saskaņot ar Valsts tehniskās uzraudzības aģentūru bez projekta.  Noteikumu projekta izdošanas mērķis ir noteikt traktortehnikas un tās piekabju pārbūves kategorijas, veidus un to pārbūves vispārīgo kārtību, vienlaikus samazinot administratīvo slogu, kā arī noteikumos Nr.245 noteikto prasību apjomu.  Noteikumu projekts paredz, ka pārbūvētājs nepieciešamos dokumentus par traktortehnikas vai tās piekabes otrās un trešās kategorijas pārbūvi var iesniegt sertifikācijas institūcijā arī elektroniskā veidā. Savukārt sertifikācijas institūcija atzinumu var izsniegt elektroniska dokumenta veidā, ja iesnieguma iesniedzējs ir izteicis šādu lūgumu.  Noteikumu projekts paredz kārtību, ja kompetentu iestāžu inspektoru pārbaužu laikā uz vietas tiek konstatēts pārkāpums vai neatbilstība šajos noteikumos. |
| 3. | Projekta izstrādē iesaistītās institūcijas | Valsts tehniskās uzraudzības aģentūra un valsts SIA „Sertifikācijas un testēšanas centrs” |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību**, **tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | **Biedrības „Lauksaimniecības tehnikas ražotāju un tirgotāju asociācija” 23 biedri un 5 traktortehnikas ražotāji, kā arī 124 traktortehnikas tirgotāji un traktortehnikas īpašnieki, kas vēlēsies veikt pārbūvi.** |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neparedz izmaiņas administratīvajā procedūrā pēc būtības. Noteikumu projekts paredz arī dokumentu iesniegšanu un sertifikācijas institūta atzinumu izsniegšanu elektroniskā veidā. Noteikumu projekts neparedz iesniegt citas institūcijas rīcībā esošo informāciju. Iesniegto informāciju sertifikācijas institūts uzglabās atbilstoši iekšējās kārtības noteikumiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saskaņā ar Ministru kabineta 2011. gada 25. maija rīkojuma Nr.217 „Par obligāti piemērojamo Latvijas nacionālo standartu tulkošanu” 3.punktu noteikumu projektā nepieciešams noteikt obligāti piemērojamos Latvijas nacionālos standartus (turpmāk – standarti), lai nodrošinātu vienotu nosacījumu ievērošanu un izpildi lauksaimniecības mašīnu pārbūvē.  Zemkopības ministrija līdz 2015.gada 1.jūlijam nodrošinās šādu standartu tulkošanu valsts valodā:   1. LVS NE 707+A1:2009 „Lauksaimniecības mašīnas. Cisternas maisījumiem. Drošums”; 2. LVS EN 1853+A1:2010 „Lauksaimniecības mašīnas. Pašizgāzējpiekabes. Drošums.   Standartu tulkošana tiks nodrošināta no Zemkopības ministrijas finanšu līdzekļiem. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1.. | Sabiedrības līdzdalības un komunikācijas aktivitātes saistībā ar projektu | Informācija par normatīvā akta projektu nosūtīta uz sociālo partneru e-pasta adresēm, kā arī ir ievietota tīmekļa vietnē www.zm.gov.lv. |
| 2. | Sabiedrības līdzdalība projekta izstrādē | 2013.gada 14.februārī noteikumu projekts nosūtīts saskaņošanai biedrībai „Zemnieku Saeima”, Lauksaimniecības organizāciju sadarbības padomei, Latvijas Lauksaimniecības kooperatīvu asociācijai, biedrībai „Lauksaimniecības tehnikas ražotāju un tirgotāju asociācija”. |
| 3. | Sabiedrības līdzdalības rezultāti | Lauksaimniecības organizāciju sadarbības padomei, Latvijas Lauksaimniecības kooperatīvu asociācijai, Biedrībai „Lauksaimniecības tehnikas ražotāju un tirgotāju asociācija” nav iebildumu par noteikumu projektu. Ar biedrību „Zemnieku Saeima” 2013.gada 20.martā notika papildu diskusijas par noteikumu projektu, un tai iebildumu nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Normatīvā akta projekta izpildi nodrošinās valsts SIA „Sertifikācijas un testēšanas centrs” un Valsts tehniskās uzraudzības aģentūra. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministrs J.Dūklavs

2014.07.07. 11:10

A.Bumbuls

67027184, Adris.Bumbuls@zm.gov.lv